Es publiquen les bases per a la selecció de personal de gestió i coordinació per a PROCARSA
30 de Enero de 2017

Carcaixent

PROCARSA, l’empresa municipal de gestió de serveis, va a contractar una persona responsable d’administració i gestió, i també una persona adjunta al càrrec de coordinador/a de serveis. El termini de presentació de sol·licituds estarà obert del 30 de gener al 17 de febrer, i les persones interessades han de presentar les instàncies en la seu de l’empresa (Glorieta de l’Estació, s/n) o en el registre municipal. Les bases íntegres es poden consultar en el tauler d’anuncis i la pàgina web de l’Ajuntament de Carcaixent, o en el tauler d’anuncis i la pàgina web de PROCARSA.

Pel que fa al lloc de “Responsable d’Administració i Gestió”, les funcions que li corresponen són exercir la direcció administrativa i la coordinació dels diferents departaments, així com responsabilitzar-se’n de la gestió financera (pressupostària i comptable), facturació, contractació, compres, gestió laboral i elaboració d’informació per al Consell d’Administració i per a la Junta General. Segons s’estableix a les bases, la persona encarregada haurà de posseir dots de lideratge i capacitat per a coordinar el personal al seu càrrec, planificar i supervisar els treballs, i actuar de pont entre l’empresa municipal i l’Ajuntament de Carcaixent.

Quant als requisits, es requereix formació específica en el camp de les Ciències Econòmiques, Empresarials, ADE o semblant, tot i que la falta de titulació no serà considerada requisit excloent ja que podria considerar-se suficient una experiència mínima demostrable de 3 anys en les funcions a desenvolupar. A banda de la valoració de mèrits i l’entrevista personal, el procés de selecció contempla també la presentació i defensa d’un projecte d’activitats i de funcionament per a PROCARSA.